section_heading: Napad
paragraph_text: Branitelji su bacali baklje na turske vojnike koji su se penjali na gradske zidine. Brzo je buknula vatra i turski prodor je prekinut. Janjičari, koji su bili odsječeni u gradu, su pobijeni. Sinkronizacija kršćanske akcije znatno je doprinijela i njezinoj učinkovitosti. Ona nije mogla biti rezultat pojedinačne inicijative križara. Turci su bili uvjereni da je sve vršeno po Hunjadijevom planu. Turske lađe nisu odigrale značajniju ulogu prilikom ovog napada. Kršćani su gospodarili rijekama. Sultan je zapovijedio spaljivanje neoštećenih brodova kako ne bi pali u neprijateljske ruke. To je i učinjeno ujutro 22. srpnja.